VENDIM
Nr. 226, datë 14.7.2023

MBI KËRKESËN E FURNIZUESIT TË SHËRBIMIT UNIVERSAL (FSHU) SHA PËR RISHIKIMIN E ÇMIMIT TË SHITJES SË ENERGJISË ELEKTRIKE, PËR SUBJEKTET QË USHTROJNË AKTIVITETIN “FURRA BUKE DHE/OSE PRODHIM MIELLI”

Në mbështetje të neneve 16, 19, 83 dhe 85, të ligjit nr. 43/2015, “Për sektorin e energjisë elektrike” të ndryshuar; të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017; të neneve 15, 19, 21 dhe 22, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 14.7.2023, pasi shqyrtoi relacionin me nr. 1165/6 prot., datë 12.7.2023, të përgatitur nga Drejtoria e Tarifave dhe Çmimeve, “Mbi kërkesën e FSHU sh.a. për rishikimin e çmimit për njësi bazuar në kostot reale të furnizimit me energji elektrike të aktivitetit të furrave të bukës dhe/ose prodhim mielli”, 
konstatoi se:
- Me shkresën nr. 3583 prot., datë 18.5.2023, protokolluar me të tonën me nr. 1165/3 prot., datë 22.5.2023, shoqëria “Furnizuesi i Shërbimit Universal” (FSHU) sh.a. ka depozituar në ERE kërkesën për rishikimin e çmimit të energjisë për subjektet që ushtrojnë aktivitetin “Furra buke dhe/ose prodhim mielli”.
- FSHU sh.a., me qëllim aplikimin e drejtë dhe jodiskriminues të çmimeve të energjisë elektrike ndaj klientëve, si dhe përfitimin e çmimit vetëm për aktivitete të caktuara, ka parashtruar në ERE kërkesat si vijon:
“- Rishikimin e modaliteteve për përcaktimin e saktë të kategorive furrë buke dhe/ose prodhim mielli;
- Rishikimin e tarifës për njësi bazuar në kostot reale të furnizimit me energji elektrike.”.
- Për sa më sipër parashtruar nga FSHU sh.a., ERE organizoi një seancë dëgjimore më datë 13.6.2023, ndërmjet përfaqësuesve të ERE-s, Shoqatës së Prodhuesve të Bukës, Pastiçerisë dhe Brumërave, përfaqësuesve të FSHU sh.a., Operatorit të Sistemit të Shpërndarjes (OSSH) sh.a. dhe Ministrisë së Infrastrukturës dhe Energjisë (MIE). Në seancë u paraqitën përfaqësues të shoqërisë FSHU sh.a., Shoqatës së Prodhuesve të Bukës, Pastiçerisë dhe Brumërave, si dhe përfaqësues të shoqërisë OSSh sh.a.
- Përfaqësuesit e Shoqatës së Prodhuesve të Bukës, Pastiçerisë dhe Brumërave, si dhe përfaqësuesit e shoqërisë FSHU sh.a., ndër të tjera  u shprehën se:  “duhet të ishin prezent dhe përfaqësues të MIE-s me dhe përfaqësues të Autoritetit të Konkurrencës.”. Në vijim përfaqësuesit e shoqatës u shprehën ndër të tjera se: ...ndarja e ambienteve për qëllime të faturimit të energjisë së konsumuar dhe aplikimi i udhëzimit të nxjerrë nga FSHU sh.a. ka shkaktuar probleme, si dhe abuzime duke sjellë si pasojë dhe rritje të kostove të aktiviteteve të furrave të bukës dhe prodhuesve të miellit, të cilët janë vënë në presion për të përballuar koston e rritur të energjisë elektrike pa rritur çmimin e shitjes së bukës, si dhe risollën propozimin e aplikimit të një çmimi të unifikuar, duke përfshirë në këtë kategori dhe furrat me prodhim dhe tregtim buke dhe pastiçerie.
- Përfaqësuesit e shoqërisë FSHU sh.a., ndër të tjera, argumentuan dhe u shprehën mbi problematikën që kanë sa i takon faturimit të drejtë të kategorisë së klientëve furre buke dhe/ose prodhim mielli, si dhe fitimit të munguar që po i shkaktohet nga faturimi me çmimin e subvencionuar prej 7.6 lekë/kwh i vendosur nga ERE dhe i lënë në fuqi dhe për vitin 2023.
- Përfaqësuesit e ERE-s i bënë të qartë palëve se procesi i rishikimit të çmimeve të shitjes së energjisë elektrike për FSHU sh.a. duhet të jetë i mbështetur në përcaktimet e “Rregullores për organizimin, funksionimin dhe procedurat e ERE-s”, si dhe “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”.
- Në vijim të seancës, palët u benë me dije se: “Kërkesa për rishikimin e çmimit për kategorinë furra buke dhe/ose prodhim mielli do të çonte në rishikimin e çmimit për të gjithë kategoritë e konsumatorëve, si dhe duhet të paraqitet në formë të mirëfilltë aplikimi për çmimet e shitjes me pakicë të energjisë elektrike te klientët fundorë të shërbyer prej FSHU sh.a. Shoqëria FSHU sh.a. duhet të paraqesë informacion të detajuar mbi alokimin e kostove dhe kapaciteteve reale për 12 muajt e fundit, për secilën kategori klientësh, në mënyrë që të kryhet një vlerësim i drejtë dhe i mbështetur në të dhëna konkrete dhe reale.
- Në përfundim, u kërkua nga palët që të përcjellin në ERE propozimet e tyre mbi çështjet e adresuara nga FSHU sh.a., por dhe për çështje të tjera mbi komunikime shkresore lidhur me këtë çështje, t’i depozitojnë ato në ERE brenda një afati 10-ditor.
- Në përfundim të afateve, në kushtet kur asnjë nga palët nuk ka përcjellë në ERE sa lënë detyrë gjatë seancës dëgjimore dhe në zbatim të neneve 21 dhe 22, të “Rregullores për organizimin, funksionimin dhe procedurat e ERE-s” vlerësojmë se: në përmbajtje të kërkesës së paraqitur nëpërmjet shkresës nr. 3583 prot., datë 18.5.2023, FSHU sh.a. nuk ka përcjellë aplikim për përcaktimin apo rishikimin e çmimeve të shitjes së energjisë elektrike, si dhe asnjë të dhënë dhe informacion sikurse përcaktohet në “Rregulloren për organizimin, funksionimin dhe procedurat e ERE-s” por dhe në “Metodologjinë e përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”.
- Në këto kushte, vlerësojmë se FSHU sh.a. nuk ka plotësuar kriteret mbi të cilat ERE do të mund të vlerësojë dhe analizojë kostot e aktivitetit ushtrimor të shoqërisë, nivelin e synuar të të ardhurave të kërkuara e më tej të vijojë me fillimin e procedurës dhe zhvillimin e procesit të përcaktimit të çmimeve të shitjes së energjisë elektrike për konsumatorët të cilët shërbehen nga FSHU sh.a.
Për gjithë sa më sipër, Bordi i ERE-s

VENDOSI:

1. Refuzimin e kërkesës së shoqërisë FSHU sh.a. për rishikimin e çmimit të shitjes së energjisë elektrike për subjektet që ushtrojnë aktivitetin “Furra buke dhe/ose prodhim mielli”.
  2. Drejtoria e Tarifave dhe Çmimeve të njoftojë shoqërisë FSHU sh.a., Shoqatën e Prodhuesve të Bukës, Pastiçerisë dhe Brumërave dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
[bookmark: _GoBack]Ky vendim botohet në Fletoren Zyrtare.

